Dié Noord-Kaapse dorpe se kragtoevoer herstel(Argieffoto: pixabay) Eskom het die Kamiesberg- en Richtersveld-munisipaliteit in die Noord-Kaap se grootmaat-elektrisiteitstoevoer herstel nadat dié munisipaliteite ŉ “aanvaarbare deel” van hul kragrekening vereffen het. Inwoners van Paulshoek, Kamieskroon, Spoegrivier, Garies, Klipfontein, Kheis en Port Nolloth se kragtoevoer is Woensdagaand herstel nadat dié dorpe en verskeie ander Woensdagoggend kragonderbrekings begin ervaar het weens vier wanbetalende munisipaliteite in die Noord-Kaap. Stefanie Jansen van Rensburg, woordvoerder van Eskom, sê die beperking van elektrisiteitstoevoer na die Emthanjeni- en Tsantsabane-munisipaliteit gaan vandag voort. Kragonderbrekings daagliks tussen 06:00 en 20:00 is dus nog die inwoners van De Aar, Britstown, Hanover en Postmasburg se voorland. Maroela Media het vroeër berig die Tsantsabane-munisipaliteit se kragrekening was teen einde Augustus met R154 909 143 agterstallig terwyl die Emthanjeni-munisipaliteit Eskom meer as R90 miljoen skuld. Volgens Van Rensburg sal inwoners onder die Kamiesberg- en Richtersveld-munisipaliteit se ligte aanbly solank dié munisipaliteite hul betalingsvoorwaardes nakom. “Kragbeperkings sal weer ingestel word met die eerste teken van wanbetaling.” Dié munisipaliteite het Eskom teen einde Augustus onderskeidelik meer as R21 miljoen en R12 miljoen geskuld.